ঘরের মাঠে মহম্মদ শামিকে কি ভারতের প্রথম একাদশে দেখা যাবে? শুক্রবার প্র্যাক্টিসে তিনি খুব একটা বল করেননি। তবে প্রথম একাদশের নিয়মিত পেসার আশিস নেহরা প্র্যাক্টিসের শেষে পায়ে আইস প্যাক বেঁধে টিমবাসে উঠলেন। নেহরাও নেটে খুব একটা বল করেননি। তাঁর চোট লেগেছে কি না, তা নিয়ে ধোঁয়াশা রয়েছে। দলের তরফে কিছু জানানো হয়নি। একান্ত নেহরা না পারলে শামির দরজা খুলতে পারে। আজ, শনিবার ম্যাচ সন্ধ্যা সাড়ে সাতটা থেকে। ফলে চূড়ান্ত সিদ্ধান্ত নেওয়ার আগে আরও সময় থাকছে ভারতীয় শিবিরের হাতে। 
পাকিস্তানের বিরুদ্ধে ম্যাচ ভারতের সামনে যেমন টুর্নামেন্টে টিকে থাকার লড়াই, রোহিত শর্মার সামনে সেরকমই আবার জবাব দেওয়ার মঞ্চ। মিরপুরে এশিয়া কাপে পাকিস্তানের বিরুদ্ধে ব্যর্থ হয়েছিলেন রোহিত। মহম্মদ আমিরের বিষাক্ত ইয়র্কারে পায়ে চোট পেয়েছিলেন। আউটও হয়েছিলেন বাঁহাতি পাক পেসারের বলে। এশিয়া কাপে চ্যাম্পিয়ন হয়ে কলকাতায় ফিরে সেই রোহিতই আবার একটা ম্যাচের বোলিংয়ের জন্য আমিরকে নিয়ে নাচানাচি করা উচিত নয় বলে মন্তব্য করেছিলেন। ইডেনে রোহিত নিশ্চয়ই চাইবেন আমিরের বিরুদ্ধে বাইশ গজের যুদ্ধেও জিতে মাঠ ছাড়তে।
এবং পয়া মাঠে আমিরের সঙ্গে তাঁর দ্বৈরথের প্রস্তুতিও জোরকদমে সেরে রাখলেন ভারতীয় ওপেনার। শুক্রবার প্র্যাক্টিস নেটে অক্লান্তভাবে নকিং করে গেলেন রোহিত। বেশ কয়েকবার বল গ্যালারিতেও ওড়ালেন। ইডেনে ওয়েস্ট ইন্ডিজের বিরুদ্ধে প্রস্তুতি ম্যাচে ঝোড়ো ব্যাটিং করেছিলেন। মরণ-বাঁচন ম্যাচেও জ্বলে ওঠার ইঙ্গিত দিয়ে রাখলেন। সন্ধ্যায় পাকিস্তানের অনুশীলনের সময় আবার ওই একই নেটে বোলিং করলেন আমির। প্র্যাক্টিসেও তাঁকে বেশ আগুনে বোলিং করতেই দেখা গেল। বেশ কয়েকবার ব্যাটসম্যানের স্টাম্প ছিটকে দিলেন। রোহিত-আমির দ্বৈরথই না ম্যাচের সেরা আকর্ষণ হয়ে দাঁড়ায়!